## Pravilnik o uvjetima i načinu korištenja sredstava ostvarenih od zakupa i prodaje poljoprivrednog zemljišta u vlasništvu države

### NN 67/1996 (7.8.1996.), Pravilnik o uvjetima i načinu korištenja sredstava ostvarenih od zakupa i prodaje poljoprivrednog zemljišta u vlasništvu države

# **MINISTARSTVO POLJOPRIVREDE I ŠUMARSTVA**

Na temelju članka 38. stavka 3. Zakona o poljoprivrednom zemljištu ("Narodne
novine", br. 54/94 - pročišćeni tekst i 48/95) ministar poljoprivrede i
šumarstva donosi

## **PRAVILNIK**

### **O UVJETIMA I NAČINU KORIŠTENJA SREDSTAVA OSTVARENIH OD ZAKUPA I PRODAJE POLJOPRIVREDNOG ZEMLJIŠTA U VLASNIŠTVU DRŽAVE**

Članak 1.

Ovim Pravilnikom propisuju se uvjeti i način korištenja sredstava ostvarenih
od zakupa i prodaje poljoprivrednog zemljišta u vlasništvu države sukladno
članku 38. Zakona o poljoprivrednom zemljištu i određuju tijela koja će
donositi odluku o korištenju sredstava.

Članak 2.

Pripadajući dio sredstava ostvarenih od zakupa i prodaje poljoprivrednog
zemljišta sukladno stavku 2. članka 38. Zakona o poljoprivrednom zemljištu
koristit će se kao sredstva za kreditiranje prioritetnih namjena u poljoprivredi
Republike Hrvatske.

Članak 3.

Pravo korištenja sredstava iz članka 2. ovog pravilnika imaju fizičke
i pravne osobe vlasnici i korisnici poljoprivrednog zemljišta i gospodarskih
objekata koje se bave poljoprivrednom proizvodnjom (u daljem tekstu: korisnici
sredstava) sa sjedištem odnosno prebivalištem u Republici Hrvatskoj, i
koji udovoljavaju uvjetima iz ovog pravilnika.

Članak 4.

Sredstva iz članka 2. ovog pravilnika koristit će se za slijedeće namjene:

I) Za programe i mjere osposobljavanja neplodnog zemljišta i povećanje
proizvodne sposobnosti ostalog poljoprivrednog zemljišta (u daljem tekstu:
programi uređenja zemljišta).

Pod programima uređenja zemljišta smatraju se:

1. hidromelioracije;

2. agromelioracije;

3. komasacije.

II) Za stočarsku proizvodnju:

1. proizvodnju i preradu mlijeka, jaja i meda;

2. tov stoke;

3. proizvodnju rasplodne stoke.

III) Za proizvodnju povrća, voća i grožđa:

1. proizvodnju povrća na otvorenom i zatvorenom prostoru;

2. proizvodnju jabučastog, koštičavog, jagodičastog i jezgričavog voća;

3. proizvodnju južnog voća;

4. proizvodnju stolnog i vinskog grožđa;

5. proizvodnju poljoprivrednog sjemena te voćnog i loznog sadnog materijala.

IV) Za akvakulturu

V) Za poljoprivrednu opremu

VI) Za programe prerade poljoprivrednih proizvoda.

VII) Za podmirenje dijela stvarnih troškova tijela državne uprave (županijski
uredi) koja sudjeluju u pripremi natječajnih postupaka za zakup i prodaju
poljoprivrednog zemljišta u vlasništvu države.

Članak 5.

Učešće sredstava u kreditiranju predračunske vrijednosti programa može
iznositi:

1. za programe uređenja zemljišta do 50%;

2. za proizvodnju mlijeka, mesa, jaja i meda;

- građevinski i tehnološki dio do 30%

- matično stado junica i krava do 70%

- tov stoke do 40%

3. za podizanje voćnjaka i vinograda do 40%

4. za ostale namjene do 40%

5. za poljoprivrednu opremu do 40%

6. za programe prerade poljoprivrednih proizvoda do 40%.

Na područjima posebne državne skrbi utvrđenim Zakonom o područjima posebne
državne skrbi ("Narodne novine", br. 44/96) učešće sredstava može se povećati
do 20%.

Članak 6.

Krediti se odobravaju s rokom otplate do 10 godina.

Kraći rokovi otplate utvrđuju se za slijedeće namjene:

1. za nabavku osnovnog stada u svinjogojstvu, ovčarstvu i kozarstvu
3 godine;

2. za nabavu rasplodnih junica, kvalitetnih bikova i kvalitetnih grla
u konjogojstvu 5 godina;

3. za uzgoj junica 2 godine;

4. za nabavu djedovskih i roditeljskih linija odnosno hibrida u peradarstvu
1-2 godine;

5. za ulaganje u pčelarstvu 4 godine;

6. za nabavu osnovnog stada kunića i krznaša 2 godine;

7. za nabavu opreme 5 godina;

8. za tov stoke 1 godinu;

9. za programe prerade poljoprivrednih proizvoda 5 godina.

Razdoblje počeka za programe uređenja zemljišta, proizvodnju mlijeka
i dugogodišnje nasade iznosi 3 godine, za tov stoke 1 godinu, a za sve
ostale programe iznosi 2 godine.

Članak 7.

Kamatna stopa utvrđuje se u visini 6% godišnje, osim za kreditiranje
programa uređenja zemljišta i proizvodnju mlijeka, gdje iznosi 4%.

Kamata za vrijeme korištenja kredita i razdoblja počeka obračunava se
u visini redovne kamate, dodaje iznosu iskorištenog kredita te zajedno
čine osnovicu za utvrđivanje anuiteta.

Zatezna kamata za dospjele, a neplaćene obveze po kreditu obračunavat
će se u visini zakonom propisane.

Kredit se vraća u polugodišnjim anuitetima, a prenosi u otplatu šest
mjeseci prije dospijeća prvog anuiteta.

Članak 8.

Zahtjev za odobrenje kredita za pripadajući dio sredstava iz Državnog
proračuna podnosi se Ministarstvu poljoprivrede i šumarstva, a zahtjevi
za odobrenje kredita za pripadajući dio sredstava iz Proračuna županije
općine ili grada podnose se nadležnim tijelima tih upravno teritorijalnih
jedinica.

Kreditna sredstva mogu se ostvariti samo kod jednog tijela iz stavka
1. ovog članka.

Poziv za podnošenje zahtjeva za odobrenje kredita objavit će tijela
iz stavka 1. ovog članka.

Članak 9.

Uz zahtjev za odobrenje kredita obvezno je priložiti:

a) za fizičke osobe, vlasnike i korisnike poljoprivrednog zemljišta:

1. kod predračunske vrijednosti investicije do 150.000 kn, popunjeni
obrazac zahtjeva za kreditiranje poljoprivrednog obiteljskog gospodarstva
izdan od Ministarstva poljoprivrede i šumarstva - Sektor poljoprivredno
savjetodavne službe s mišljenjem te službe o opravdanosti traženog ulaganja;

2. preko predračunske vrijednosti investicije od 150.000 kn investicijski
elaborat;

3. dokaz o vlasništvu odnosno korištenju zemljišta;

b) za pravne osobe:

1. investicijski elaborat;

2. dokaz o vlasništvu odnosno korištenju zemljišta;

3. bilancu stanja i uspjeha;

4. izvod iz registra ovjeren po nadležnom Trgovačkom sudu.

Nepotpuni zahtjevi neće se razmatrati.

Članak 10.

Odluku o odobrenju kredita donose Komisije koje osniva Ministarstvo
poljoprivrede i šumarstva, odnosno nadležna tijela u županiji, gradu i
općini.

Ministarstvo poljoprivrede i šumarstva i nadležna tijela županije, grada
i općine mogu sklopiti ugovor s poslovnom bankom o obavljanju poslova za
korištenje sredstava kredita.

Na osnovi odluke Komisije o odobrenju kredita, s korisnikom kredita
poslovna banka ako su joj povjereni poslovi iz stavka 1. ovog članka ili
komisija sklapa ugovor o korištenju kredita.

Članak 11.

Korisnik kredita kod sklapanja ugovora o kreditu prilaže:

*A) Dokumente za sklapanje ugovora:*

*I. Za pravne osobe:*

a) izvod iz registra ovjeren po nadležnom Trgovačkom sudu;

b) odluku uprave o prihvatu kreditnog zaduženja;

c) potpisni karton ovjeren po nadležnoj službi za platni promet (za
sve pravne osobe);

d) šifru djelatnosti i matični broj subjekta;

*II. Za fizičke osobe:*

a) osobnu iskaznicu i dokaz o vlasništvu odnosno pravu korištenja poljoprivrednog
zemljišta ili gospodarskog objekta.

*B) Instrumente za osiguranje vraćanja kredita:*

*I. Za pravne osobe:*

a) solidarno i neopozivo jamstvo poslovne banke sa izjavom "na prvi
poziv" u korist Ministarstva poljoprivrede i šumarstva, županije, općine,
odnosno grada, s važnošću do konačne otplate kredita zajedno sa sporednim
potraživanjima;

b) akceptne naloge poslovne banke;

c) mjenice korisnika kredita;

d) akceptne naloge korisnika kredita.

*II. Za fizičke osobe*

a) hipoteku na imovinu (nekretnine) za koju se prilaže:

1. izvod iz zemljišne knjige;

2. Založno pravo na nekretnine u korist Ministarstva poljoprivrede i
šumarstva, županije, općine odnosno grada.

Hipoteka se stječe uknjižbom u zemljišne knjige, a za područja za koja
se ne vodi zemljišna knjiga, hipoteka se stječe upisom u intabulacijsku
ili drugu knjigu.

Ako nekretnina nije upisana u zemljišne knjige, hipoteka se stječe polaganjem
ugovora u zemljišno-knjižnoj službi općinskog suda na čijem području se
nalazi nekretnina i upisom u knjigu koju taj sud vodi o položenim ugovorima
o zasnivanju založnog prava;

b) četiri bianco mjenice potpisane od dužnika-korisnika kredita, solidarnog
dužnika i dva jamca.

Članak 12.

Korisnik kredita mora pružiti dokaze o osiguranju ukupnih sredstava
do predračunske vrijednosti investicije tj. osigurati vlastito učešće i
ostale izvore sredstava ako su navedeni u predračunskom iznosu ulaganja
(vlastita sredstva, kredit banke ili drugog kreditora, ostalo).

Članak 13.

Korisnik kredita dužan je odobrena sredstva koristiti isključivo za
namjenu za koju su odobrena.

Kontrolu namjenskog korištenja kredita obavljaju republička i županijska
poljoprivredna inspekcija i poslovna banka.

U slučaju nenamjenskog korištenja sredstava i prilaganja neistinite
dokumentacije u svrhu odobrenja i korištenja sredstava Ministarstvo poljoprivrede
i šumarstva, županija, općina odnosno grad i poslovna banka tražit će povrat
cjelokupnog iznosa kredita sa sporednim potraživanjima i zateznim kamatama
u visini zakonom propisanih.

Kredit se otkazuje pismenim putem uz otkazni rok od 30 dana, računajući
od dana dostave otkaza.

Članak 14.

Ovaj pravilnik stupa na snagu osmog dana nakon objave u "Narodnim novinama".

Klasa: 320-01/96-01/364

Urbroj: 525-01/96-1

Zagreb, 19. lipnja 1996.

Ministar

poljoprivrede i šumarstva

**Matej Janković,** v. r.

Pravilnik, NN 67/1996-1293